

 LĒMUMS

Ādažos, Ādažu novadā

2025. gada 30. janvārī **Nr.** **22**

**Par pašvaldības līdzfinansējumu privātajām pirmsskolas izglītības iestādēm un bērnu uzraudzības pakalpojuma sniedzējiem 2025. gadā**

Izglītības likuma 17. panta otrā prim daļa nosaka, ka pašvaldība sedz izmaksas privātajām pirmsskolas izglītības iestādēm (PPII) Ministru kabineta noteiktajā kārtībā, ja bērnam, kurš sasniedzis pusotra gada vecumu, un kura dzīvesvieta deklarēta pašvaldības administratīvajā teritorijā, netiek nodrošināta vieta pašvaldības izglītības iestādes īstenotā pirmsskolas izglītības programmā, un bērns apgūst pirmsskolas izglītības programmu PPII.

Ministru kabineta 2015. gada 8. decembra noteikumu Nr. 709 „Noteikumi par izmaksu noteikšanas metodiku un kārtību, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātajai izglītības iestādei” (turpmāk – Noteikumi) 5. punkts nosaka, ka pašvaldības atbalstu par vienu bērnu nosaka tādā apmērā, kas atbilst bērna deklarētās dzīvesvietas pašvaldībā noteiktajām nepieciešamajām vidējām izmaksām vienam izglītojamajam pirmsskolas izglītības programmas īstenošanai pašvaldības izglītības iestādēs.

Saskaņā ar aprēķinu, Ādažu novada pašvaldības vidējās izmaksas par bērniem no pusotra līdz četru gadu vecumam ir 469 *euro* mēnesī, un par bērniem, kuri saņem obligāto sagatavošanu pamatizglītības ieguvei – 308 *euro* mēnesī.

Pašvaldības 2023. gada 28. septembra saistošo noteikumu Nr. 27/2023 “Par pirmsskolas izglītības izmaksām privāto izglītības iestāžu un bērnu uzraudzības pakalpojumu sniedzējiem” 4. punkts nosaka, ka pašvaldības līdzfinansējuma apmēru bērnu uzraudzības pakalpojuma sniedzējiem par vienu bērnu nosaka ar pašvaldības domes lēmumu atbilstoši budžeta iespējām.

Kopējā ietekme uz pašvaldības budžetu 2025. gadā plānota 2 846 110 *euro*.

Pamatojoties uz Pašvaldību likuma 10. panta pirmās daļas 21. apakšpunktu, Izglītības likuma 17. panta otro prim daļu, Noteikumu 4., 5. un 7.¹ punktu, pašvaldības 2023. gada 28. septembra saistošo noteikumu Nr. 27/2023 “Par pirmsskolas izglītības izmaksām privāto izglītības iestāžu un bērnu uzraudzības pakalpojumu sniedzējiem” 4. punktu, kā arī domes Finanšu komitejas 22.01.2025. atzinumu, Ādažu novada pašvaldības dome

**NOLEMJ:**

1. Apstiprināt līdzfinansējuma apmēru vienam izglītojamajam mēnesī 2025. gadā, ko Ādažu novada pašvaldība apmaksā pirmsskolas izglītības programmas apguvei privātajās pirmsskolas izglītības iestādēs (tāme pielikumā):
	1. bērniem no pusotra līdz četru gadu vecumam 469 *euro*;
	2. bērniem, kuri saņem obligāto sagatavošanu pamatizglītības ieguvei 308 *euro*.
2. Apstiprināt Ādažu novada pašvaldības līdzfinansējuma apmēru bērnu uzraudzības pakalpojumu sniedzējiem 2025. gadā 150 *euro* mēnesī par vienu bērnu.
3. Lēmuma 1. un 2. punkta noteikumus piemēro ar 2025. gada 1. janvāri.
4. Lēmuma izpildei nepieciešamo finansējumu nodrošināt no Centrālās pārvaldes Izglītības un jaunatnes nodaļas 2025. gada budžeta tāmes līdzekļiem.
5. Centrālās pārvaldes Administratīvajai nodaļai nosūtīt šo lēmumu Viedās administrācijas un reģionālās attīstības ministrijai trīs darba dienu laikā pēc tā parakstīšanas.
6. Centrālās pārvaldes Sabiedrisko attiecību nodaļai publicēt informāciju par līdzfinansējuma apmēru pašvaldības oficiālajā tīmekļvietnē [www.adazunovads.lv](http://www.adazunovads.lv) trīs darba dienu laikā pēc šī lēmuma parakstīšanas.
7. Izglītības un jaunatnes nodaļas vadītājai organizēt lēmuma izpildes kontrolēt.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU